**UPUTA ZA UPIS U OČEVIDNIK SAKUPLJAČA I OPORABITELJA**

Zakonom o gospodarenju otpadom („Narodne novine“, broj 84/21), u daljnjem tekstu Zakon, člankom 46. stavkom 1. određeno je da nadležno tijelo županije odnosno Grada Zagreba vodi Očevidnik sakupljača i oporabitelja.

Na temelju članka 46. stavka 4. Zakona u Očevidnik sakupljača i oporabitelja upisat će se  pravna osoba ili fizička osoba – obrtnik, koja podnese zahtjev za upis putem mrežne aplikacije Registra djelatnosti gospodarenja otpadom ili pisanim putem, koja je:

1. sakupljač otpada ako raspolaže skladištem otpada za koje je izdan akt kojim se dozvoljava uporaba i financijskim jamstvom u skladu s člankom 36. Zakona i

2. oporabitelj ako raspolaže uređajima i opremom za oporabu otpada, građevinom u kojoj se obavlja oporaba za koju je izdan akt za uporabu sukladno propisu kojim se uređuje gradnja te financijskim jamstvom sukladno članku 36. Zakona.

Na temelju članka 46. stavka 5. Zakona zahtjev za upis u Očevidnik sakupljača i oporabitelja rješava nadležno tijelo županije odnosno Grada Zagreba prema adresi skladišta odnosno građevine u kojoj se obavlja oporaba otpada.

Na temelju članka 176. stavka 3. Zakona do šest mjeseci od dana stupanja na snagu pravilnika iz članka 5. stavka 5. Zakona upis u Očevidnik sakupljača i oporabitelja, osim sakupljača, obavlja nadležno tijelo županije odnosno Grada Zagreba sukladno Pravilniku o gospodarenju otpadom („Narodne novine“, br. 81/20.).

**NAČIN PODNOŠENJA ZAHTJEVA**

**Zahtjev za upis u Očevidnik sakupljača i oporabitelja (Očevidnik oporabe otpada)** iz Dodatka IX. Pravilnika o gospodarenju otpadom („Narodne novine“, broj 81/20) podnosi se elektroničkim putem na mrežnoj stranici Zadarske županije na sljedećoj mrežnoj poveznici <https://ogo.mzoe.hr/Zahtjevi/Predaja>.

**Nakon što se u aplikaciji kreira zahtjev potrebno je iz aplikacije preuzeti zahtjev za ispis u PDF – u, ispisati ga, potpisati i poslati poštom zajedno s ostalom dokumentacijom.**

**Uz Zahtjev (Očevidnik oporabe otpada) je potrebno priložiti:**

**- dokaz o raspolaganju uređajima i opremom za oporabu otpada,**

**- dokaz o raspolaganju građevinom u kojoj se obavlja oporaba za koju je izdan akt za**

**uporabu sukladno propisu kojim se uređuje gradnja,**

**- dokaz o financijskom jamstvu iz članka 36. Zakona.**

Ovjereni zahtjev zajedno s potrebnom dokumentacijom dostavlja se poštom na adresu: Zadarska županija, Upravni odjel za prostorno uređenje, zaštitu okoliša i komunalne poslove, B. Petranovića 8, 23000 Zadar.

*Napomena: Očevidnik sakupljača uspostavit će se stupanjem na snagu pravilnika iz članka 5. stavka 5. Zakona (Pravilnik o gospodarenju otpadom) nakon čega će se objaviti upute za upis u Očevidnik sakupljača..*

**AŽURIRANJE PODATAKA**

U svrhu održavanja ažurnih podataka u Očevidniku sakupljača i oporabitelja sukladno članku 46. stavku 7. Zakona, osoba upisana u očevidnik dužna je:

1. jednom godišnje potvrditi namjeru obavljanja djelatnosti u narednoj godini i

2. dostaviti informacije o izmjeni podatka koji je dostavila u Očevidnik sakupljača i oporabitelja u roku od 30 dana od dana nastanka promjene.

Sukladno članku 46. stavku 9. Zakona tijelo iz članka 46. stavka 1. Zakona donijeti će rješenje kojim se briše pravna ili fizička osoba – obrtnik iz Očevidnika sakupljača i oporabitelja kad:

1. zaprimi obavijest pravne ili fizičke osobe – obrtnika da prestaje obavljati djelatnost ili na drugi način utvrdi prestanak obavljanja djelatnosti ili

2. utvrdi da pravna ili fizička osoba – obrtnik nije izvršio propisanu obvezu dostave obrasca o statusu obavljanja djelatnosti.

**NAČIN POTVRĐIVANJA NAMJERE OBAVLJANJA DJELATNOSTI U NAREDNOJ GODINI**

Potvrda o namjeri obavljanja djelatnosti u narednoj godini provodi se na sljedeći način:

1. na mrežnim stranicama Zadarske županije potrebno je otvoriti Očevidnik sakupljača i oporabitelja (popis) na poveznici

<https://ogo.mzoe.hr/Ocevidnici/PopisPDF?id=11&tvrtkaId=14>

1. kliknuti ikonu plave boje s natpisom “Produži“ u gornjem desnom kutu popisa,
2. popuniti obrazac sa svim relevantnim podacima (obavezno popuniti tip očevidnika i broj upisa u očevidnik) i spremiti podatke.

Provedbom navedenog postupka produženje upisa u očevidnik provest će se automatski.